Document ID: 32003R1267

32003R1267
L 180/1
SLUŽBENI LIST EUROPSKE UNIJE
16.06.2003.
UREDBA (EZ) br. 1267/2003 EUROPSKOG PARLAMENTA I VIJEĆA
od 16. lipnja 2003.
o izmjeni Uredbe Vijeća (EZ) br. 2223/96 s obzirom na rok transmisije temeljnih agregata nacionalnih računa, odstupanja u transmisiji temeljnih agregata nacionalnih računa i na transmisiju podataka o zaposlenosti izraženih u odrađenim satima
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285,
uzimajući u obzir prijedlog Komisije (1),
uzimajući u obzir mišljenje Europske središnje banke (2),
u skladu s postupkom utvrđenim u članku 251. Ugovora (3),
budući da:
(1)
Uredba Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (4) sadrži referentni okvir zajedničkih standarda, definicija, klasifikacija i pravila za izradu računa država članica za statističke zahtjeve Zajednice, kako bi se postigla usporedivost rezultata među državama članicama.
(2)
Izvješće Monetarnog odbora o statističkim zahtjevima u Ekonomskoj i monetarnoj uniji (EMU), koji je podržalo Vijeće Ecofin-a 18. siječnja 1999., naglašava da je za pravilno funkcioniranje EMU-a i jedinstvenog tržišta od velike važnosti učinkovit nadzor i koordinacija ekonomskih politika, i da to zahtijeva sveobuhvatan sustav statističkih podataka koji kreatorima politika daje neophodne podatke na temelju kojih će donositi odluke. Ovo je izvješće naglasilo visok prioritet posjedovanja takvih podataka za potrebe Zajednice, a posebno države članice europodručja.
(3)
U izvješću je naglašeno da će međudržavna usporedba tržišta rada zahtijevati više pozornosti u EMU-u.
(4)
Za potrebe prikupljanja tromjesečnih statističkih podataka za europodručje rok transmisije temeljnih agregata nacionalnih računa trebalo bi skratiti na 70 dana.
(5)
Tromjesečna i godišnja odstupanja odobrena državama članicama koja onemogućavaju objedinjavanje temeljnih agregata nacionalnih računa za europodručje i područje Zajednice trebalo bi staviti izvan snage.
(6)
Plan djelovanja o statističkim zahtjevima Ekonomske i monetarne unije, koji je podržalo Vijeće Ecofin-a 29. rujna 2000., određuje kao prioritet transmisiju podataka o zaposlenosti u nacionalnim računima s obzirom na jedinicu „odrađeni sati”.
(7)
Obavljeno je savjetovanje s Odborom za statistički program i Odborom za monetarnu, financijsku i platnobilančnu statistiku u skladu s člankom 3. Odluke Vijeća 89/382/EEZ, Euratom (5), i Odlukom Vijeća 91/115/EEZ (6),
DONIJELI SU OVU UREDBU:
Članak 1.
Prilog B Uredbi (EZ) br. 2223/96 mijenja se kako slijedi:
1.
Tekst nakon naslova: „Program transmisije podataka nacionalnih računa” mijenja se kako slijedi:
(a)
tekst „Pregled tablica” zamjenjuje se tekstom iz Priloga I.;
(b)
tekst Tablice 1. „Temeljni agregati - tromjesečna i godišnja izvedba” zamjenjuje se tekstom iz Priloga II.
2.
Tekst nakon naslova „Odstupanja koja se odnose na tablice koje se moraju dostaviti u okviru upitnika ‚ESA 95’ po državama” zamjenjuje se tekstom iz Priloga III.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luksemburgu 16. lipnja 2003.

Labels: 12
9
19